Document ID: 32010R0844

РЕГЛАМЕНТ (ЕС) № 844/2010 НА КОМИСИЯТА
от 20 септември 2010 година
за изменение на Регламент (ЕО) № 1099/2008 на Европейския парламент и на Съвета относно статистиката за енергийния сектор във връзка с установяването на набор от годишни статистически данни за ядрената енергетика и с адаптирането на методологичните позовавания в съответствие с NACE Rev. 2
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1099/2008 на Европейския парламент и на Съвета от 22 октомври 2008 г. относно статистиката за енергийния сектор (1), и по-специално член 4, параграф 3 и член 8 от него,
като има предвид, че:
(1)
С Регламент (ЕО) № 1099/2008 се установява обща рамка за изготвянето, предаването, оценяването и разпространението на сравнима статистика за енергийния сектор в Съюза.
(2)
В съответствие с член 8 от Регламент (ЕО) № 1099/2008 Комисията (Евростат), в сътрудничество със сектора на ядрената енергетика на Европейския съюз, следва да определи набор от годишни статистически данни за ядрената енергетика, които да се отчитат и разпространяват от 2009 г. нататък, като същата година е първият отчетен период.
(3)
Комисията разработи изисквания набор от данни и обсъди с държавите-членки осъществимостта, разходите по изготвянето, поверителността и свързаната с отчитането тежест.
(4)
Съгласно Регламент (ЕО) № 1893/2006 на Европейския парламент и на Съвета от 20 декември 2006 г. за установяване на статистическа класификация на икономическите дейности NACE Rev. 2 и за изменение на Регламент (ЕИО) № 3037/90 на Съвета, както и на някои регламенти на ЕО относно специфичните статистически области (2), статистиката за енергийния сектор следва да се изготвя в съответствие с NACE Rev. 2 от 1 януари 2009 г. нататък.
(5)
Поради това Регламент (ЕО) № 1099/2008 следва да бъде съответно изменен.
(6)
Мерките, предвидени в настоящия регламент, са в съответствие със становището на Комитета на Европейската статистическа система,
ПРИЕ НАСТОЯЩИЯ РЕГЛАМЕНТ:
Член 1
Приложения А и Б към Регламент (ЕО) № 1099/2008 се заменят с приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 20 септември 2010 година.

Labels: 19
14